मध्य प्रदेश के मुख्यमंत्री शिवराज सिंह चौहान ने मंगलवार को इस विषय पर गडकरी के साथ दिल्ली में बैठक की थी। बुंदेलखंड क्षेत्र की महत्त्वाकांक्षी केन-बेतवा जोड़ परियोजना की मूल विस्तृत परियोजना रिपोर्ट में इसे दो चरणों में पूरा किया जाना था। जल संसाधन मंत्रालय ने मूल परियोजना रूप-रेखा में परिवर्तन करते हुए अब दोनों चरणों को एक साथ मिला दिया है। जल संसाधन, नदी विकास मंत्रालय द्वारा केन-बेतवा लिंक के पहले और दूसरे चरण को मिलाने का फैसला मध्य प्रदेश सरकार के आग्रह पर किया गया है। इससे जुड़ी औपचारिकताओं को पूरा कर लिया गया है। दोनों चरणों को साथ मिलाने पर परियोजना की लागत में वृद्धि होने का भी अनुमान है। दूसरी ओर, सूत्रों ने बताया कि इस परियोजना का उद्घाटन प्रधानमंत्री द्वारा किए जाने की उम्मीद है। हालांकि इसकी तिथि और स्थान अभी तय नहीं है।